Յունիս 11ի առաւօտեան Հ.Օ.Մ.ի պատուիրակութիւնը այցելեց Մեծի Տանն Կիլիկիոյ Կաթողիկոս Արամ Ա. Վեհափառին, որ հետաքրքրուեցաւ Հ.Օ.Մ.ի Կեդրոնական Վարչութեան նորընտիր կազմի անդամներով: Լսելով Հ.Օ.Մ.ի Հարիւրամեակի աշխատանքներու մանրամասնութիւնները, ան մեծապէս գնահատեց սեմինարներու եւ քննարկումներու ընդմէջէն Հ.Օ.Մ.ի գործելաձեւը արդիականացնելու դիտաւորութիւնը հաստատելով, որ հայկական բոլոր կառոյցները կարիքը ունին այդ քայլին դիմելու կարենալ քայլ պահելու համար համաշխարհային զարգացումներուն հետ ու ներգրաւելու համար երիտասարդութիւնը: Վեհափառը իր օրհնութիւնը շնորհեց Հ.Օ.Մ.ի աշխատանքներուն ու միութեան հարիւրամեակի բոլոր ձեռնարկներուն, որոնք միութեան գործելաձեւը արդիականացնելով ու ֆինանսական կարողականութիւնը բարձրացնելով առիթ պիտի տան անոր շարունակելու հայ ժողովուրդին արդէն իսկ մէկ դար բոլորած ծառայութիւնը: